Broj: 711-I-1170-P-349-18/19-07-11

Zagreb, 17. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Antonia Vučetića, zamjenika općinskog načelnika Općine Vir,** na 50. sjednici, održanoj 17. svibnja 2019.g., donosi sljedeću:

**ODLUKU**

1. **Istovremenim obnašanjem dužnosti zamjenika općinskog načelnika Općine Vir i obavljanjem poslova direktora trgovačkog društva CANTITO d.o.o., u razdoblju od stupanja na dužnost 5. lipnja 2017.g. do 4. prosinca 2018.g., dužnosnik Antonio Vučetić počinio je povredu članka 14. stavka 1. ZSSI-a.**
2. **Propustom prenošenja upravljačkih prava na temelju udjela u kapitalu trgovačkog društva CANTITO d.o.o., u kojem dužnosnik ima više od 0,5% udjela u vlasništvu, na povjerenika, u razdoblju od stupanja na dužnost 5. lipnja 2017.g. do 13. travnja 2018.g., dužnosnik Antonio Vučetić počinio je povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. izreke ove odluke, dužnosniku Antoniu Vučetiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati tri mjeseca te će se izvršiti u tri jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 28. sjednici, održanoj 16. studenog 2018.g, pokrenulo postupak za odlučivanje o sukobu interesa protiv dužnosnika Antonia Vučetića, zamjenika općinskog načelnika Općine Vir, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova direktora trgovačkog društva CANTITO d.o.o. te zbog moguće povrede članka 16. stavka 1. ZSSI-a, koja proizlazi iz propusta da na drugu osobu (povjerenika) prenese upravljačka prava na temelju udjela u kapitalu trgovačkog društva CANTITO d.o.o., u kojem dužnosnik ima više od 0,5% udjela u vlasništvu.

Dužnosnik je dana 10. prosinca 2018.g. dostavio pisano očitovanje na Odluku o pokretanju postupka u kojem je u bitnom naveo kako nije povrijedio odredbe ZSSI-a. Dužnosnik navodi da je 5. travnja 2018.g., nakon pribavljenog mišljenja Povjerenstva, sklopio Ugovor o prijenosu upravljačkih prava za vrijeme obnašanja javne dužnosti kojim je sukladno članku 16. stavku 1. ZSSI- prenio svoja upravljačka prava na osnovi udjela u trgovačkom društvu CANTITO d.o.o. na povjerenicu Ankicu Mustać i to za vrijeme njegovog obnašanja dužnosti. Kako je člankom 5. Ugovora određeno da će se Ugovor nakon ovjere dostaviti u zbirku isprava Trgovačkog suda dužnosnik je presumirao da će isto obaviti Javni bilježnik sukladno ugovoru i svojim ovlastima. Dužnosnik ističe kako je smatrao da je prenošenjem upravljačkih prava po navedenom Ugovoru prenio i ovlasti direktora, posebno jer te ovlasti od stupanja na dužnost zamjenika općinskog načelnika nije niti ispunjavao. Dužnosnik dalje navodi kako je nakon pokretanja predmetnog postupka obavljena prijava za upis u sudski registar i to upis promjene člana uprave trgovačkog društva CANTITO d.o.o. s tim da je dosadašnja povjerenica zadržala svoja prava. Dužnosnik u konačnici ističe da nje primao nikakvu naknadu ili plaću od navedenog trgovačkog društva, niti je isto stupalo u poslovne odnose s Općinom Vir. Očitovanje je zaprimljeno pod brojem: 711-U-3547-P-349/18-06-2.

Uvidom u Registar dužnosnika koji vodi Povjerenstvo utvrđeno je da je Antonio Vučetić stupio na dužnost zamjenika općinskog načelnika Općine Vir 5. lipnja 2017.g. Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je i Antonio Vučetić, povodom obnašanja dužnost zamjenika općinskog načelnika Općine Vir, obvezan postupati sukladno odredbama ZSSI-a.

Dužnosnik Antonio Vučetić je dana 11. srpnja 2017.g. podnio Izvješće o imovinskom stanju dužnosnika povodom stupanja na dužnost zamjenika općinskog načelnika Općine Vir. Uvidom u dostavljeno izvješće Povjerenstvo je utvrdilo kako je dužnosnik pod rubrikom „Poslovni udjeli, dionice i vrijednosni papiri u poslovnim subjektima“ naveo kako je 100% vlasnik trgovačkog društva CANTITO d.o.o. te da prijenos prava nije izvršen.

Uvidom u Sudski registar Trgovačkog suda u Zadru utvrđeno je da je pod MBS: 110029577 upisano društvo CANTITO d.o.o., OIB: 84214775199. Kao jedini osnivač/član društva i kao osoba ovlaštena za zastupanje društva u trenutku pokretanja postupka bio je upisan Antonio Vučetić, direktor. Usporedbom OIB osoba utvrđeno je kako se radi o predmetnom dužnosniku. Uvidom u povijesni izvadak iz Sudskog registra, u trenutku donošenja predmetne Odluke, utvrđeno je da je dužnosnik bio upisan kao direktor navedenog društva od 2012.g. te da je prestao obavljati poslove direktora s datumom prestanka ovlasti 04. prosinca 2018.g. Dužnosnik je i dalje upisan kao jedini član Društva.

Na traženje Povjerenstva, Općina Vir je 20. studenog 2018.g. dostavila očitovanje, KLASA: 740-15/18-01/2 od 19. studenog 2018.g., u kojem se navodi kako Općina Vir nije stupala u poslovne odnose s trgovačkim društvom CANTITO d.o.o.

Dužnosnik je dana 12. lipnja 2018.g. podnio Izvješće o imovinskom stanju dužnosnika sa svrhom podnošenja - Promjena. U navedenom Izvješću, dužnosnik je pod rubrikom „Poslovni udjeli, dionice i vrijednosni papiri u poslovnim subjektima“ naveo kako je 100% vlasnik trgovačkog društva CANTITO d.o.o. te da je izvršen prijenos prava na fizičku osobu, Ankicu Mustać. U prilogu Izvješća, koje je u pisanom obliku zaprimljeno 10. prosinca 2018.g. pod brojem 711-U-3548-IK-2165-17/18-02-4, dostavljeni su Ugovor o prijenosu upravljačkih prava za vrijeme obnašanja javne dužnosti, Prijava za upis u sudski registar od 5. prosinca 2018.g. i Izjava Mirande Vučetić od 6. prosinca 2018.g.

Uvidom u gore navedenu dostavljenu dokumentaciju utvrđeno je kako je 13. travnja 2018.g. između dužnosnika Antonia Vučetića, kao prenositelja, i Ankice Mustać, kao povjerenice, sklopljen Ugovor o prijenosu upravljačkih prava za vrijeme obnašanja javne dužnosti, kojim dužnosnik sukladno članku 16. stavku 1. ZSSI- prenosi svoja upravljačka prava koja mu pripadaju kao imatelju poslovnog udjela u trgovačkom društvu CANTITO d.o.o. na povjerenicu Ankicu Mustać. Upravljanje traje do opoziva od strane vlasnika Društva. Člankom 5. Ugovora ugovoreno je kako će se Ugovor nakon ovjere kod javnog bilježnika dostaviti u zbirku isprava Trgovačkog suda u Zadru. Javni bilježnik Vera Marčina iz Zadra ovjerila je potpise ugovornih strana pod brojem OV-3767/2018.

Dokumentaciji prileži i Prijava za upis u Sudski registar zaprimljena u Trgovačkom sudu 5. prosinca 2013.g. kojom se traži upis promjene osobe ovlaštene za zastupanje s upisom datuma prestanka ovlasti direktora Antonia Vučetića 4. prosinca 2018.g.

Iz Izjave od 6. prosinca 2018.g. razvidno je kako Miranda Vučetić, član Uprave trgovačkog društva CANTITO d.o.o., pod materijalnom i kaznenom odgovornošću izjavljuje da dužnosnik Antonio Vučetić za vrijeme obnašanja dužnosti zamjenika općinskog načelnika Općine Vir nije primao plaću, niti bilo kakvu drugu naknadu od strane trgovačkog društva CANTITO d.o.o.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Slijedom navedenog, Povjerenstvo je utvrdilo kako je dužnosnik Antonio Vučetić istovremeno uz obnašanje dužnosti zamjenika općinskog načelnika Općine Vir, u razdoblju od stupanja na dužnost 5. lipnja 2017.g. do 4. prosinca 2018.g., obavljao i poslove direktora trgovačkog društva CANTITO d.o.o., čime je počinio povredu članka 14. stavka 1. ZSSI-a te je odlučeno kao u točki I. izreke. Dužnosnik je također nakon stupanja na javnu dužnost zamjenika općinskog načelnika Općine Vir propustio prenijeti upravljačka prava na temelju udjela u kapitalu trgovačkog društva CANTITO d.o.o. na drugu osobu (povjerenika), a koji prijenos je izvršio 13. travnja 2018.g. Stoga je utvrđeno da je dužnosnik u razdoblju od stupanja na dužnost 5. lipnja 2017.g. do 13. travnja 2018.g. počinio povredu članka 16. stavka 1. ZSSI-a te je odlučeno kao u točki II. izreke.

U odnosu na navode iz očitovanja dužnosnika Povjerenstvo napominje kako dužnosnik nije imao osnove pretpostavljati da je prenošenjem upravljačkih prava prenio i ovlasti direktora. Povjerenstvo je dužnosniku, na njegov zahtjev, na 190. sjednici, održanoj 25. kolovoza 2017.g., dalo mišljenje u kojem se navodi kako dužnosnik ne smije za vrijeme obnašanja dužnosti zamjenika općinskog načelnika Općine Vir, kao niti u razdoblju od dvanaest mjeseci od dana prestanaka obnašanja dužnosti, obavljati funkciju direktora trgovačkog društva Cantito d.o.o. te je dužan ujedno za razdoblje u kojem obnaša dužnost, poslove upravljanja koji proizlaze iz udjela u vlasništvu (temeljnom kapitalu) trgovačkog društva Cantito d.o.o., prenijeti na drugu osobu, odnosno na povjerenika koji nije s dužnosnikom interesno povezana osoba. Dužnosniku je u obrazloženju akta jasno ukazano da su obveza prijenosa prava i zabrane obavljana poslova upravljanja u trgovačkim društvima različite i odvojene stvari – „*Ujedno, neovisno o razrješenju od obavljanja funkcije direktora trgovačkog društva, dužnosnik je dužan za vrijeme obnašanja dužnosti zamjenika općinskog načelnika Općine Vir prenijeti na drugu osobu upravljačka prava koja proizlaze iz udjela u vlasništvu (temeljnom kapitalu) trgovačkog društva Cantito d.o.o. na povjerenika, koji ne smije biti s dužnosnikom povezana osoba*“.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnik u obnašanju dužnosti počinio više različitih povreda ZSSI.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo okolnosti da je dužnosnik u vezi predmetne okolnosti zatražilo mišljenje Povjerenstva, a sukladno kojem naknadno nije postupio. Kao okolnost koja je utjecala na izricanje niže sankcije unutar propisanog raspona Povjerenstvo je cijenilo okolnost da se dužnosnik do okončanja predmetnog postupka razriješio od utvrđenih povreda.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati tri mjeseca te će se izvršiti u tri jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Antonio Vučetić, elektroničkom dostavom
2. Objava na internetskoj stranici Povjerenstva
3. Pismohrana